section_heading: O albumu
paragraph_text: Musique je označio promjenu stila sastava iz gothic metal žanra s tekstovima pisanim ranim modernim engleskim jezikom u elektroničkiji stil s tekstovima pisanim suvremenim engleskim jezikom. Promjenu u glazbenom stilu skupine povezivalo se s odbacivanjem tradicionalnih gotičkih i nadnaravnih tematika pjesama i posvećivanju tekstovima baziranim na suvremenom životu, kao i tehnologiji ("Machine", "Radio"), noćnom životu ("Image", "The New Man") i uličnim borbama ("Crash/Concrete"). Skladba "Commute" sadrži stih "It's more fun to commute" ("Zabavnije je putovati s posla i nazad"), što upućuje na naziv Kraftwerkove skladbe "It's More Fun to Compute" ("Zabavnije je računati") s njegovog albuma Computer World, koja pak aludira na citat "It's more fun to compete" ("Zabavnije je natjecati se") koji se nalazio na starijim fliperima.